Ja som bača veľmi starý
Ja som bača veľmi starý,
nedožijem do jari,
nebudú mi kukačky kukať
na tom mojom košiari.
Hej, džiny, džiny, džiny,
hej, džiny, džiny, džiny.

Ani kukuk, ani sova,
ani sojka klebetná,
nebude ma viac prebúdzať
lastovička štebetná.
Hej, džiny, atd.

Ja som bača veľmi chorý,
nespôsobný do hory,
nevládzem už po vrškoch chodiť,
ani ovečky dojiť.
Hej, džiny, atd.

Ktože vás už, ovce moje,
poženie na tie hole?
Bude s vami k studničkám chodiť
a do chládku vás vodiť?
Hej, džiny, atd.

Kto zachráni vás od škody,
keď prídú zlé nehody?
kto vás bude od vlkov brániť?
kto jahniatka vám chrániť?
Hej, džiny, atd.

Už ťa nechám, dobré bydlo,
už odložím cedidlo,
složím baltu i sekanec,
smrť ma vidie na tanec!
Hej, džiny, atd.

Stíchly spevy po lučinách,
smutno, ticho v dolinách;
stíchly gajdy i fujary:
nežije bača starý.
Hej, džiny, atd.

Informácie projektu Wikisource 
Ľudová poézia. 
 Názov diela: Ja som bača veľmi starý. 
 Vydanie: In: Patery knihy plodů básnických. Nákladem českého knihkupectví Emila Šolce, 1892. s. 429 - 430.; pôvodne: Slovenské Spevy vyd. v Turč. Sv. Martine r. 1883, č. 70. 
 Sbierku usporiadal: František Bílý. 
 Zdroj: Google Books (prístupné len z USA)

Ľudové piesne